Omuvubuka Maseruka Steven Guluddene ow’emyaka 28 ng’awangalira mu Abu Dhabi ye muzira mubazira w’Entanda Diaspora 2022.
Maseruka yewangulidde ekyapa ky’ettaka ng’awangulidde ku bubonero 20.
Addirirwa Lubuulwa Mark n’obubonero 13, Kizza Nagawa Suzan afunye obubonero 5, Nakimuli Irene ne Sengaaga Kajjubi buli omu obubonero 4 kwosa Kagimu Marvin n’obubonero 3.
Oluvanyuma olw’okulangirirwa, Maseruka Steven ayozezza kumunye olw’esanyu era ono asiimye radio eno CBS olw’enteekateeka y’Entanda Diaspora mwebasinziira okw’olesa obukugu bwabwe mululimi ng’abasinziira ku mawanga amalala.
Omubaka wa Ssabasajja mu matwale ga Bungereza ne Ireland Owek. Ronald Luyinda Lutaaya, agambye nti Entanda eno eyongedde okubagatta ng’abantu abawangalira mu mawanga amalala.
Oluvanyuma lw’Entanda eno eyabawangalira emitala w’amayanja okuggwa, kati Entanda y’ababeera wano mu ggwanga y’eddako ng’entandika, wiiki ejja nga 10 n’abamegganyi 3 okuli Nsubuga George, Muwulya Joseph ne Nsubuga Hassan.
Mu ntanda eno eyabawangalira emitala w’amayanja, radio eno CBS ebadde wamu ne Connect Uganda Radio mu Bungereza okuweereza Entanda Diaspora ng’ewagiddwa aba Home Connect Properties Uganda Ltd.#
lug_Latn lug_Latn lug_Latn lug_Latn lug_Latn lug_Latn lug_Latn